Návrh
postupu pri tvorbe koncepcií poskytovateľmi štátnej pomoci, zohľadňujúcich priority Programového vyhlásenia vlády SR

                                             
Úvod

	Vláda Slovenskej republiky na svojom zasadnutí dňa 6. júna 2007 prerokovala a schválila správu o poskytnutej štátnej pomoci v Slovenskej republike za rok 2006. V bode B.1 uznesenia vlády SR č. 487 bolo uložené ministrovi financií vypracovať a predložiť na rokovanie vlády návrh koncepcie poskytovania štátnej pomoci, zohľadňujúcej priority Programového vyhlásenia vlády SR.

	Podľa zákona č. 231/1999 Z. z. o štátnej pomoci v znení neskorších predpisov (ďalej len „zákon o štátnej pomoci“) sa štátnou pomocou rozumie každá pomoc v akejkoľvek forme, ktorú poskytuje na podnikanie alebo v súvislosti s ním poskytovateľ priamo alebo nepriamo z prostriedkov štátneho rozpočtu, zo svojho rozpočtu alebo z vlastných zdrojov podnikateľovi. Štátna pomoc sa môže poskytnúť v súlade s týmto zákonom, osobitnými zákonmi a právnymi predpismi Európskeho spoločenstva, vzťahujúcimi sa na štátnu pomoc. Poskytovateľmi štátnej pomoci sú štátne orgány, vyššie územné celky, obce a iné právnické osoby poskytujúce štátnu pomoc podľa osobitných zákonov, napr. Exportno-importná banka Slovenskej republiky (Eximbanka), Sociálna poisťovňa a ďalšie. Ministerstvo financií SR koordinuje štátnu pomoc vo vzťahu k poskytovateľom štátnej pomoci a vo vzťahu k EÚ.

	Zákonom o štátnej pomoci sa zakazuje poskytovanie štátnej pomoci, ktorá narušuje alebo hrozí narušením hospodárskej súťaže tým, že zvýhodňuje určitých podnikateľov alebo výrobu určitého tovaru alebo poskytovanie služieb, ak poskytnutie štátnej pomoci nepriaznivo ovplyvňuje obchod medzi členskými štátmi spoločenstva. 	Zákaz poskytovania štátnej pomoci sa nevzťahuje na minimálnu pomoc a na štátnu pomoc poskytnutú v súlade s právnymi predpismi Európskeho spoločenstva o skupinových výnimkách.

	Priamou formou štátnej pomoci je najmä

a) dotácia, príspevok, grant,
b) úhrada úrokov alebo časti úrokov z úveru poskytnutého podnikateľovi,
c) úhrada časti úveru,
d) návratná finančná výpomoc.
 
	Nepriamou formou štátnej pomoci je najmä

a) poskytnutie štátnej záruky alebo bankovej záruky,
b) poskytnutie úľavy na dani alebo penále, pokute, úroku alebo na iných sankciách podľa osobitného predpisu, 
c) predaj nehnuteľného majetku štátu alebo obce za cenu nižšiu, ako je trhová cena,
d) poskytovanie poradenských služieb bezplatne alebo za čiastočnú úhradu,
e) odklad platenia dane alebo povolenie zaplatenia dane v splátkach.

	Štátna pomoc sa môže poskytnúť len podľa schém štátnej pomoci alebo ako individuálna štátna pomoc. 

Aktuálny stav poskytovania štátnej pomoci
v rezortoch

             V Slovenskej republike sa v súčasnosti poskytuje štátna pomoc zo štátneho rozpočtu priamo alebo nepriamou formou a ako podielové financovanie pomoci z prostriedkov štátneho rozpočtu a Európskej únie. Nenávratné finančné príspevky zo štrukturálnych fondov Európskej únie a štátneho rozpočtu sa poskytujú na základe Národného strategického referenčného rámca, ktorý schválila vláda SR,  ako aj Európska komisia. Tento strategický rámec je základným koncepčným dokumentom pre poskytovanie štátnej pomoci. Takýto dokument však chýba, pokiaľ ide o poskytovanie štátnej pomoci výlučne z prostriedkov štátneho rozpočtu.

            Najväčšími poskytovateľmi štátnej pomoci sú Ministerstvo hospodárstva SR,  Ministerstvo práce, sociálnych vecí a rodiny SR, Ministerstvo pôdohospodárstva SR a Ministerstvo životného prostredia. Všetky uvedené rezorty majú osobitné právne predpisy na poskytovanie štátnej pomoci.

	V súlade so zákonom o štátnej pomoci Ministerstvo financií SR koordinuje štátnu pomoc vo vzťahu k poskytovateľom štátnej pomoci v Slovenskej republike a vo vzťahu k Európskej únii. Ministerstvo financií SR koordinuje oblasť štátnej pomoci medzi Európskou komisiou a poskytovateľmi štátnej pomoci, ale nekoordinuje poskytovanie konkrétnej štátnej pomoci jednotlivými poskytovateľmi. Za konkrétne poskytnutie štátnej pomoci zodpovedajú poskytovatelia.  Z uvedeného dôvodu Ministerstvo financií SR negarantuje podmienky poskytovania štátnej pomoci v rámci Slovenskej republiky. 

	Predložený materiál vychádza z podkladov, ktoré poskytli ministerstvá za oblasť štátnej pomoci, ktorá patrí do ich vecnej pôsobnosti. Z predložených podkladov vyplynulo, že žiadne z  ministerstiev, ktoré v súčasnosti poskytujú štátnu pomoc, nedisponuje jasným koncepčným dokumentom, na ktorého základe by bolo možné posúdiť vývoj poskytovania štátnej pomoci aj v súvislosti s Programovým vyhlásením vlády SR a na ktorého základe by bolo možné vypracovať ucelenú štátnu koncepciu v oblasti poskytovania štátnej pomoci.  

Ministerstvo hospodárstva SR

	Vláda Slovenskej republiky si v Programovom vyhlásení vlády SR predsavzala ako jednu z priorít vytvoriť lepšie podmienky pre podporu investícií pri zachovaní kontinuity prijatých Pravidiel na poskytovanie  individuálnej štátnej pomoci s dôrazom na podporu investičných projektov z oblasti znalostnej ekonomiky a projektov s vyššou pridanou hodnotou. V súlade so zákonom č.575/2001 Z. z. o organizácii činnosti vlády a organizácii ústrednej štátnej správy v znení neskorších predpisov je ministerstvo hospodárstva ústredným orgánom štátnej správy pre podporu malého a stredného podnikania a podporu podnikateľského prostredia a je aj najväčším poskytovateľom štátnej pomoci v Slovenskej republike.

	Základný rámec pre poskytovanie štátnej pomoci je zákon č. 561/2007 Z. z. o investičnej pomoci a o zmene a doplnení niektorých zákonov, ktorý dňa 29. 10. 2007 schválila Národná rada Slovenskej republiky. Zákon upravuje podmienky poskytovania investičnej pomoci na rozvoj regiónov, formy investičnej pomoci, postup a pôsobnosť orgánov verejnej správy pri ich poskytovaní a kontrole ich použitia s dôrazom na zrovnoprávnenie domácich a zahraničných investorov, ako aj transparentnosť poskytovania investičnej pomoci v Slovenskej republike. Zákon vymedzuje, ktoré odvetvia hospodárstva a regióny budú podľa zákona podporované. Investičnú pomoc podľa zákona bude možné poskytnúť podnikateľovi na podporu počiatočnej investície a tvorbu nových pracovných miest, ktoré bezprostredne súvisia s touto počiatočnou investíciou. Podmienky a limity pre poskytovanie jednotlivých foriem investičnej pomoci sú v zákone upravené diferencovane, podľa odvetvia a regiónu, pri zachovaní princípu vyššej miery pomoci projektom s vyššou mierou sofistikovanosti a pridanej hodnoty v menej rozvinutých regiónoch.  Kľúčovú zásadu transparentných pravidiel tvorí motivácia investícií do zaostalejších regiónov a do projektov s vysokou pridanou hodnotou. Objemy ponúkaných stimulov nesmú presahovať úroveň nevyhnutne potrebnú na podporu investičných projektov pri zachovaní konkurencieschopnosti Slovenskej republiky v porovnaní s okolitými krajinami.

	Zákon o investičnej pomoci svojím obsahom zasahuje do viacerých oblastí hospodárskeho života. Na procese posudzovania investičnej pomoci sa bude podieľať niekoľko orgánov verejnej správy a konečné schvaľovanie je na rozhodnutí vlády Slovenskej republiky. Zákon o investičnej pomoci spĺňa definičné znaky transparentnej schémy regionálnej investičnej pomoci. Na základe zákona bude možné poskytovať štátnu pomoc bez nutnosti schvaľovania jednotlivých prípadov štátnej pomoci Európskou komisiou, pretože investičná pomoc poskytovaná v súlade s podmienkami zákona o investičnej pomoci bude súčasne považovaná za štátnu pomoc zlučiteľnú so spoločným trhom.

	V odvetví rudného baníctva sa poskytuje štátna pomoc spoločnosti SIDERIT, s. r. o. Nižná Slaná podľa Schémy štátnej pomoci na podporu regionálneho rozvoja č.1621/2007-1000 a v zmysle uznesenia vlády SR č.778/2007 z 12. 9. 2007. 

V odvetví uhoľného baníctva je štátna pomoc poskytovaná na základe schválenej príslušnej žiadosti, ktorá bola notifikovaná v zmysle nariadenia Rady (ES) 1407/2002.

	Vláda si v Programovom vyhlásení vlády SR predsavzala vytvoriť podmienky na naštartovanie turistického a hotelového priemyslu s cieľom zvyšovať kvalitu a komplexnosť poskytovaných služieb. Na zabezpečenie tejto úlohy prijala vláda  Novú stratégiu cestovného ruchu  v SR do roku 2013. Rozhodujúci nástroj  priamej finančnej pomoci budú štrukturálne fondy EÚ. Prijatá stratégia rozvoja cestovného ruchu  predpokladá, že inovatívne formy pomoci ako súčasti štrukturálnych fondov EÚ budú v oblasti cestového ruchu využívané perspektívne v časovom období 3 – 4  rokov.

	Na zabezpečenie dlhodobej konkurencieschopnosti podnikov a služieb prostredníctvom inovačných aktivít vypracovalo Ministerstvo hospodárstva SR operačný program „Konkurencieschopnosť a hospodársky rast“. Operačný program rozpracováva prioritnú os 1. „Inovácie a rast konkurencieschopnosti“, prioritnú os 2. „Energetika“, prioritnú os 3. „Cestovný ruch“ a prioritnú os 4. „Technická pomoc“ a v rámci nich ustanovené jednotlivé opatrenia. V tejto súvislosti boli na získanie pomoci pre podnikateľov vypracované jednotlivé schémy štátnej pomoci. 

Ministerstvo pôdohospodárstva SR

	Základnou úlohou Ministerstva pôdohospodárstva SR podľa Programového vyhlásenia vlády SR je zabezpečiť konkurencieschopnosť a trvalú udržateľnosť poľnohospodárstva, potravinárstva a  lesného hospodárstva pri  rešpektovaní zásad ochrany životného prostredia a udržania hodnôt krajiny.

	Na splnenie týchto úloh Ministerstvo pôdohospodárstva SR poskytuje štátnu pomoc formou dotácií podľa nariadenia vlády SR č. 369/2007 Z. z. o niektorých podporných opatreniach v pôdohospodárstve. Nariadenie vlády zohľadňuje nové právne akty Európskeho spoločenstva v oblasti štátnej pomoci poľnohospodárstva, potravinárstva, lesného a rybného hospodárstva a je vypracované v súlade s Programovým vyhlásením vlády. Špecifikuje jednotlivé oblasti, v ktorých je možné poskytnúť dotácie, vymedzuje okruh žiadateľov o dotáciu, výšku dotácie a upravuje podmienky,  za ktorých je možné dotáciu poskytnúť. Dotácie sa poskytujú 

- v poľnohospodárskej prvovýrobe,
- na spracovanie, odbyt a zvýšenie kvality poľnohospodárskych  a potravinárskych výrobkov,
- v lesnom hospodárstve,
- v rybnom hospodárstve.

	Citované nariadenie vlády upravuje aj subvencovanú službu a tovar na eradikáciu a prevenciu ochorení zvierat a rýb, ktorá sa poskytuje chovateľom prostredníctvom Štátnej veterinárnej a potravinovej správy.

	Ďalším nástrojom priamej finančnej pomoci prispievajúcim k dosahovaniu základnej úlohy Ministerstva pôdohospodárstva SR, ktorá mu vyplynula z Programového vyhlásenia vlády SR, je Program rozvoja vidieka SR 2007 – 2013 schválený Európskou komisiou 4. 12. 2007, ktorý zahŕňa 4 prioritné osi: os 1 „Zvýšenie konkurencieschopnosti poľnohospodárstva a lesného hospodárstva“, os 2 „Zlepšenie životného prostredia a krajiny“, os 3 „Kvalita života vo vidieckych oblastiach a diverzifikácia vidieckeho hospodárstva“ a os 4 „Realizácia prístupu LEADER“. V rámci každej osi sa v súlade s ustanoveniami o štátnej pomoci nariadenia Rady (ES) č. 1698/2005 vypracovali jednotlivé opatrenia. V tejto súvislosti bola v rámci osi 3 pre opatrenie „Diverzifikácia smerom k nepoľnohospodárskym činnostiam“ vypracovaná v súlade s nariadením Komisie (ES) č. 70/2001 schéma štátnej pomoci, ktorú Európska komisia zaregistrovala pod číslom XS280/2007. 

                                                                        
Ministerstvo životného prostredia SR

	Jednou zo základných úloh Ministerstva životného prostredia SR podľa Programového vyhlásenia vlády SR je  znižovanie znečisťujúcich látok v ovzduší a v tejto súvislosti podpora palivovej základne energetických zdrojov s  environmentálne vhodným využitím obnoviteľných zdrojov energie, bezpečné zneškodňovanie odpadu vhodným spôsobom, separáciu a recykláciu odpadov s cieľom zníženia surovinovej a energetickej závislosti Slovenska, rozvoj recyklačného priemyslu a zavádzanie evnironmentálnych technológií.

	Štátna pomoc pri plnení určených cieľov sa poskytuje v súlade so Schémou štátnej pomoci pre zlepšenie infraštruktúry pre ochranu ovzdušia a Schémou štátnej pomoci pre zlepšenie a rozvoj infraštruktúry odpadového hospodárstva.

	Schémy štátnej pomoci pre zlepšenie a rozvoj infraštruktúry pre ochranu životného prostredia sú zamerané na poskytovanie štátnej pomoci na financovanie poskytnutia projektov v oblasti ochrany životného prostredia. Pomoc sa realizuje formou poskytnutia nenávratného finančného príspevku, a to refundáciou na základe predložených uhradených účtovných dokladov preukazujúcich skutočnú výšku oprávnených nákladov.

	Pomoc sa poskytuje ako regionálna pomoc alebo pomoc na životné prostredie.

	Regionálna pomoc sa  poskytuje podnikateľom na 
a)	budovanie zariadení výroby tepla alebo teplej úžitkovej vody, zameraných na zmenu palivovej základne v prospech environmentálne a energeticky prijateľnejších palív pre jeden objekt alebo malú skupinu objektov. Ide predovšetkým o používanie obnoviteľných zdrojov energie, a to využívanie biomasy, solárnych systémov, resp. ich kombinácia; 
b)	inštalovanie odlučovacích technológií a iných end-of-pipe technológií, ktorých cieľom  je   zníženie obsahu znečisťujúcich látok v odpadných plynoch vo vzťahu k veľkým a stredným zdrojom znečisťovania ovzdušia,
c)	zmenu výrobného alebo technologického procesu prostredníctvom inštalovania    čistejších technológií so zameraním na najlepšie dostupné technológie v oblasti   znižovania emisií znečisťujúcich látok;
d)	inštaláciu zariadení s obsahom alternatívnych náhrad zameraných na recykláciu, regeneráciu a zneškodňovanie látok poškodzujúcich ozónovú vrstvu Zeme s cieľom postupného vylúčenia ich používania;
e)	podporu investícií do zberu, recyklácie, regenerácie a zneškodňovania použitých regulovaných látok poškodzujúcich ozónovú vrstvu Zeme. 

	Pomoc na životné prostredie sa poskytuje podnikateľom na budovanie zariadení výroby tepla alebo teplej úžitkovej vody zameraných na zmenu palivovej základne v prospech environmentálne a energeticky prijateľnejších palív pre jeden objekt alebo malú skupinu objektov; ide predovšetkým o používanie obnoviteľných zdrojov energie, a to využívanie biomasy, solárnych systémov, resp. ich kombinácia.
	Schéma štátnej pomoci pre zlepšenie a rozvoj infraštruktúry odpadového hospodárstva je zameraná na zlepšenie a rozvoj infraštruktúry odpadového hospodárstva  a poskytovanie štátnej pomoci na financovanie projektov v oblasti odpadového hospodárstva. Cieľom pomoci je podpora projektov zameraných na opätovné využitie rôznych druhov odpadov prostredníctvom ich triedenia a zhodnocovania, čím sa zníži množstvo odpadu zneškodňovaného na skládkach a spaľovaného v spaľovniach, a tak sa v konečnom dôsledku dosiahne zlepšenie kvality rôznych zložiek životného prostredia. 
	Pomoc podľa tejto schémy sa realizuje formou poskytnutia nenávratného finančného príspevku. Nenávratný finančný príspevok sa neposkytuje zálohovo, ale formou refundácie, na základe predložených uhradených účtovných dokladov preukazujúcich skutočnú výšku oprávnených nákladov.
	Príjemcovia, ktorí plánujú realizovať projekty zamerané na zlepšenie a rozvoj infraštruktúry a na výstavbu novej infraštruktúry odpadového hospodárstva v oblasti separovaného zberu odpadov a v oblasti zhodnocovania odpadov sú fyzické alebo právnické osoby - podnikatelia oprávnené na podnikanie. 
	Obe schémy štátnej pomoci obsahujú výšku a intenzitu štátnej pomoci, kumuláciu pomoci, mechanizmus poskytovania pomoci, ako aj  kontrolu poskytnutej pomoci.

Ministerstvo  výstavby a regionálneho rozvoja SR
	V súlade s Programovým vyhlásením vlády SR je jednou z hlavných priorít Ministerstva výstavby a regionálneho rozvoja SR podpora bývania, a to výstavbou menších nájomných bytov. Podpora v tejto oblasti rozvoja bývania nepredstavuje štátnu pomoc.
 	V regionálnej politike hlavnou úlohou  je podpora harmonického a trvalo udržateľného rozvoja na celom území SR. V regionálnom rozvoji budú rešpektované princípy kohézie a subsidiarity pri posilnení vplyvu regionálnych samospráv na umiestňovanie zdrojov EÚ. Túto úlohu ministerstvo zabezpečuje prostriedkami štrukturálnych fondov EU.
	Ministerstvo výstavby a regionálneho rozvoja SR poskytuje pomoc len na výskum a vývoj podľa výnosu č. MVRR-2005-8520 z 25. októbra 2005 o poskytovaní dotácií na výskum a vývoj a smernice MVRR SR č.1/2007 pre poskytovanie štátnej pomoci pre výskum a vývoj.
	Výnos č. MVRR-2005-8520 o poskytovaní dotácií na výskum a vývoj umožňuje poskytnutie dotácií na riešenie výskumu a vývoja v oblasti  verejných prác, regionálneho rozvoja, stavebnej výroby a stavebných výrobkov, stavebného poriadku a územného plánovania, okrem ekologických aspektov, tvorby a uskutočňovania bytovej politiky. Dotáciu je možné poskytnúť len fyzickej a právnickej osobe – podnikateľovi, občianskemu združeniu, nadácii, záujmovému združeniu právnických osôb, ak je právnickou osobou, neziskovej organizácii poskytujúcej všeobecne prospešné služby, vysokej škole a neinvestičnému fondu. Výška pomoci je upravená osobitným predpisom európskych spoločenstiev.
	Smernica MVRR SR č.1/2007 pre poskytovanie štátnej pomoci na výskum a vývoj upravuje poskytovanie štátnej pomoci  na výskum a vývoj podnikateľom, ktorí vykonávajú výskum a vývoj nad rámec svojich bežných podnikateľských činností alebo ktorých štátna pomoc podnieti vykonávať výskum a vývoj. Štátna pomoc sa poskytuje formou dotácie ako individuálna pomoc na konkrétne projekty výskumu a vývoja.

Ministerstvo práce sociálnych vecí a rodiny SR

	V súlade s Programovým vyhlásením vlády SR je jednou z priorít Ministerstva práce, sociálnych vecí a rodiny SR udržať čo najvyššiu mieru zamestnanosti, zapojenie osôb so zdravotným postihnutím, ako aj nízko kvalifikovaných dlhodobo nezamestnaných osôb do zamestnania . 

	Ministerstvo práce, sociálnych vecí a rodiny SR a Ústredie práce, sociálnych vecí a rodiny SR poskytujú finančné príspevky na aktívne opatrenia na trhu práce podľa zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov v rámci platných schém štátnej pomoci, a to Schémy štátnej pomoci na podporu zamestnanosti  č. ŠP-002/04 a Schémy štátnej pomoci na vzdelávanie č. ŠP – 003/04. 

	Účelom schémy štátnej pomoci na podporu zamestnanosti je poskytovanie pomoci na zamestnanosť, zameranej na podporu tvorby pracovných miest, na podporu zamestnávania znevýhodnených pracovníkov, pracovníkov so zdravotným postihnutím, na kompenzáciu za nižšiu produktivitu pracovníkov so zdravotným postihnutím, na krytie nákladov spojených so zamestnávaním pracovníkov so zdravotným postihnutím alebo nákladov na zriadenie alebo zachovanie chráneného miesta. Príjemcami podpory sú právnické alebo fyzické osoby – podnikatelia, ktorí na základe schválenia žiadosti o poskytnutie štátnej pomoci plánujú realizovať jednotlivé typy aktivít v rámci oprávnených projektov v zmysle tejto schémy. 
	
	Oprávnené projekty sa členia na 
a)	sektorálne projekty - projekty na vytváranie pracovných miest u zamestnávateľa, ktorých výsledkom je vytvorenie aspoň 200 pracovných miest počas trvania projektu,
b)	územné projekty - projekty, ktoré  nespĺňajú kritériá sektorálneho projektu.

	Pomoc podľa tejto schémy sa realizuje formou
a)	paušálneho nenávratného finančného príspevku na úhradu mzdových nákladov na tvorbu pracovných miest a na prijímanie znevýhodnených pracovníkov a zdravotne postihnutých pracovníkov, ktorý sa poskytuje zamestnávateľovi na tvorbu pracovných miest,
b)	nenávratného finančného príspevku na úhradu preukázateľných oprávnených nákladov bezprostredne súvisiacich s uskutočnenými aktivitami v rámci oprávneného projektu.

Nenávratný príspevok sa neposkytuje zálohovo, ale formou refundácie, na základe predložených uhradených účtovných dokladov preukazujúcich skutočnú výšku oprávnených nákladov.

	Predmetom schémy štátnej pomoci na vzdelávanie je poskytovanie štátnej pomoci na financovanie špecifických a všeobecných vzdelávacích aktivít podnikateľov pre ich zamestnancov. Účelom pomoci je podpora  špecifického a všeobecného vzdelávania zamestnancov zamestnávateľa s cieľom zvýšiť ich vzdelanostnú úroveň, pracovný potenciál a adaptabilitu.

	Príjemcami pomoci na vzdelávanie sú fyzické alebo právnické osoby, oprávnené na podnikanie alebo záujmové združenia právnických osôb, ktoré na základe schválenej žiadosti o poskytnutie štátnej pomoci vykonávajú oprávnené aktivity v rámci schválených  oprávnených projektov. Pomoc podľa tejto schémy sa realizuje formou nenávratného finančného príspevku. Nenávratný finančný príspevok sa poskytuje formou refundácie, na základe predložených uhradených účtovných dokladov preukazujúcich skutočnú výšku oprávnených nákladov.

	Obe schémy štátnej pomoci obsahujú výšku a intenzitu štátnej pomoci, kumuláciu pomoci, mechanizmus poskytovania pomoci, ako aj  kontrolu pomoci.

Ministerstvo financií SR

	Ministerstvo financií SR je okrem iného aj  ústredným orgánom štátnej správy pre oblasť financií, daní a poplatkov, colníctva a  informatizácie spoločnosti. Jednou z prioritných úloh v Programovom vyhlásení vlády SR je aj  informatizácia spoločnosti. Programové vyhlásenie vlády SR  okrem nového zákona o investičných stimuloch, úľavy na dani z príjmov osobitne nerieši

	Ministerstvo financií SR poskytuje dotácie podľa výnosu č. MF/25915/2007-132 zo 17. októbra 2007 o poskytovaní dotácií na účely informatizácie spoločnosti. Dotácie poskytuje  na

a) zabezpečenie vzdelávacích aktivít pre zvyšovanie vzdelanosti v oblasti informačných
a komunikačných technológií, znevýhodnených uchádzačov o zamestnanie,
b) tvorbu národného digitálneho obsahu, ktorý zvýši pripravenosť širokých skupín
obyvateľstva na život v informačnej a vedomostnej spoločnosti.

	Dotáciu je možné poskytnúť fyzickým a právnickým osobám, podnikateľom, obciam, vyšším územným celkom, nadáciám, občianskym združeniam, školám. Žiadateľ musí preukázať, že má na financovanie  zabezpečených najmenej 10 % nákladov z iných zdrojov.

                Nepriama  štátna pomoc formou úľavy na dani z príjmov  sa poskytuje podľa ustanovení § 35, 35a, 35b a 35c zákona č.366/1999 Z. z. o daniach z príjmov v znení neskorších predpisov, pričom poskytovateľom štátnej pomoci je v týchto prípadoch  príslušný správca dane, resp. Ministerstvo hospodárstva SR.

                 Poskytovanie daňových úľav podľa uvedených ustanovení zákona o daniach z príjmov umožňujú prechodné ustanovenia zákona č. 595/2003 Z. z. o dani z príjmov v znení neskorších predpisov a momentálnym cieľom je postupné obmedzenie a skončenie čerpania štátnej pomoci formou úľavy na dani podľa uvedených ustanovení zákona o daniach z príjmov. Daňové úľavy podľa §35 a 35a o daniach z príjmov so môžu uplatniť len spoločnosti, ktoré vznikli najneskôr do 31. decembra 2003 a ktoré splatili peňažný vklad do základného imania v stanovenej výške do 31. marca 2007. Aby si daňovníci mohli uplatniť investičné stimuly formou úľavy na dani z príjmov podľa §35b a 35c zákona o daniach z príjmov, muselo im byť vydané rozhodnutie o poskytnutí investičných stimulov obsahujúce úľavu na dani do 31.decembra 2007.

Ministerstvo dopravy, pôšt a telekomunikácií SR

	Základnou úlohou Ministerstva dopravy, pôšt a telekomunikácií SR podľa Programového vyhlásenia vlády SR je zabezpečiť vybudovanie a zabezpečenie prevádzkyschopnosti dopravnej infraštruktúry s cieľom dosiahnutia  ekonomického rastu, zvyšovania  a konkurencieschopnosti  a ďalších prínosov, súvisiacich  s výstavbou dopravnej infraštruktúry.

	Projekty na výstavbu a rozšírenie infraštruktúry predstavujú všeobecné opatrenie hospodárskej politiky štátu a nespadajú pod štátnu pomoc, pokiaľ sú zamerané na plánovanie alebo realizáciu štátnej environmentálnej dopravnej politiky. 

	Ministerstvo dopravy, pôšt a telekomunikácií SR poskytuje štátnu pomoc na základe schválenej schémy rozvoja kombinovanej dopravy. Poskytovanie zdrojov pre budovanie a prevádzkovanie dopravnej infraštruktúry je upravené legislatívou EK a objemom zdrojov pridelených každoročne v štátnom rozpočte na príslušné programy v súlade s Programovým vyhlásením vlády SR a operačným programom Doprava.

Ministerstvo školstva SR 

	Jednou zo základných úloh Ministerstva školstva SR podľa Programového vyhlásenia vlády SR je formovanie vedomostnej spoločnosti a podpora vzdelávacích, vedecko-výskumných, informačných a inovačných aktivít škôl, pracovísk SAV, súkromných a firemných vývojových pracovísk podnikateľských subjektov s väzbou na verejné a súkromné zdroje.

	Poskytovanie finančných prostriedkov na podporu výskumu a vývoja právnickým osobám a fyzickým osobám – podnikateľom upravuje zákon č.172/2005 Z. z o organizácii štátnej podpory výskumu a vývoja a o doplnení zákona č.575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Podľa tohto zákona sa štátna pomoc uskutočňuje za podmienok ustanovených zákonom č. 231/1999 Z. z o štátnej pomoci v znení neskorších predpisov a právnymi predpismi Európskeho spoločenstva, vzťahujúcimi sa na štátnu pomoc. 

	Pokladom pre poskytovanie štátnej pomoci na podporu výskumu a vývoja bude schéma štátnej pomoci, ktorej pracovnú verziu vypracovalo ministerstvo školstva a ktorá bude po schválení príslušného operačného programu Európskou komisiou predložená na schválenie Európskej komisii.

	Uznesením vlády č. 766 z 12. 9. 2007 bol schválený koncepčný dokument „Dlhodobý zámer štátnej a technickej politiky do roku 2015“, podľa ktorého sa bude poskytovať štátna pomoc na výskum a vývoj v pôsobnosti ministerstva školstva ako poskytovateľa štátnej pomoci.

Ministerstvo kultúry SR

	Jednou zo základných úloh Ministerstva kultúry SR podľa Programového vyhlásenia vlády SR je rozvoj prostriedkov masovej komunikácie, vytváranie  podmienok na obnovu pamiatok a ochranu kultúrneho dedičstva, rozvoj miestnej a menšinovej kultúry, rozvoj pôvodnej literárnej, divadelnej, filmovej, televíznej, rozhlasovej, hudobnej a výtvarnej tvorby.
Všeobecne záväzným právnym predpisom, podľa ktorého sa poskytuje štátnu pomoc v tejto oblasti, je výnos Ministerstva kultúry Slovenskej republiky zo 16. novembra 2007 č. MK-4601/2007-110/17430, ktorým sa mení a dopĺňa výnos Ministerstva kultúry Slovenskej republiky zo dňa 16. novembra 2005 č. MK- 1247/05-110/30493 o poskytovaní dotácií v pôsobnosti Ministerstva kultúry Slovenskej republiky v znení výnosu Ministerstva kultúry Slovenskej republiky z 28. marca 2006 č. MK-2165/2006-110/6075. 

	Definované priority sa v konkrétnej podobe následne premietajú do špecifík programovej štruktúry, t. j. v prípade grantového systému, ktorý slúži na podporu realizácie kultúrnych aktivít a ochranu, zachovávanie a prezentáciu kultúrneho dedičstva, do jednotlivých oblastí podpory. Výnos upravuje okruh žiadateľov, ktorí  môžu požiadať o poskytnutie dotácie. Podľa  výnosu je možné poskytnúť dotácie na účely realizácie projektov v oblasti

- tvorby a šírenia kultúrnych hodnôt,
- ochrany a rozvoja kultúrneho dedičstva,
- zahraničných kultúrnych aktivít a medzinárodných kultúrnych aktivít celoslovenského   významu,    
- kultúrnej tvorivosti a voľnočasových kultúrnych aktivít,
- vzdelávacích programov v kultúre,
- rozvoja kultúry národnostných menšín,
- kultúrnych aktivít zdravotne postihnutých alebo inak znevýhodnených skupín obyvateľstva.

	Pre oblasť audiovizuálnej produkcie má Ministerstvo kultúry SR Európskou komisiou schválenú schému na poskytnutie štátnej pomoci .

Ministerstvo zdravotníctva SR

	Základnou úlohou Ministerstva zdravotníctva SR podľa Programového vyhlásenia vlády SR je poskytovanie zdravotnej starostlivosti a dostupnosť zdravotnej starostlivosti pre každého občana na princípe solidárnosti v zdravotníctve. Pri zabezpečovaní týchto úloh ministerstvo zdravotníctva nie je  v súčasnosti poskytovateľom štátnej pomoci.

                                                            
Záver

	Poskytovatelia štátnej pomoci by mali poskytovať štátnu pomoc do tých oblastí, ktoré sú v Programovom vyhlásení vlády SR definované ako prioritné. Cieľom je, aby poskytnutá štátna pomoc pozitívne podporila najmä hospodársky rast, efektívnu investičnú a proexportnú politiku a  znižovanie nezamestnanosti. 

           Ako vyplýva z vyššie uvedených skutočností, žiadny z oslovených rezortov nemá vypracovanú osobitnú koncepciu poskytovania štátnej pomoci v oblasti svojej pôsobnosti. Jednotlivé ministerstvá predložili nesúrodé podklady, napr. niektoré uviedli len všeobecne záväzné predpisy, podľa ktorých sa pomoc poskytuje, kým iné uviedli výlučne schémy štátnej pomoci, podľa ktorých sa pomoc poskytuje. Nijaký rezort neuviedol programový dokument, ktorý by sa zaoberal zásadami poskytovania štátnej pomoci v rámci vlastných kompetencií. Z predložených podkladov sa nedá zistiť, či sa cieľ uvedený v Programovom vyhlásení vlády SR plní.

Poskytovanie štátnej pomoci v Slovenskej republike musí vychádzať z jednotného systému, ktorý by reagoval na ciele dané v Programovom vyhlásení vlády SR. Ministerstvo hospodárstva SR je v súlade so zákonom č. 575/2001 Z. z. o organizácii činností vlády a organizácii ústrednej štátnej správy v znení neskorších predpisov ústredným orgánom štátnej správy pre stratégiu tvorby podnikateľského prostredia a podporu podnikateľského prostredia. Z tohto dôvodu sa navrhuje, aby Ministerstvo hospodárstva SR definovalo východiská a ciele štátnej pomoci, ako aj kritériá pre vyhodnocovanie jej efektívnosti, pričom musí vychádzať z Programového vyhlásenia vlády SR a realizácie hospodárskej politiky vlády. 

V nadväznosti na takto spracovaný dokument by mal príslušný ústredný orgán štátnej správy, ktorý je poskytovateľom štátnej pomoci, vypracovať vlastnú koncepciu poskytovania štátnej pomoci, ktorá by určovala východiská, ciele a kritériá poskytovania štátnej pomoci v tomto rezorte. Takisto je nevyhnutné vyhodnotiť aj právny rámec pre poskytovanie štátnej pomoci vo zverenej oblasti.